የሀገር በቀል ምጣኔ ሀብት ማሻሻያ ፕሮግራም እየተዘጋጀ ነው
የማክሮ ኢኮኖሚውን ዘርፍ መዋቅራዊ እና የዘርፍ ተግዳሮቶች መፍታትን ግብ ያደረገ የሀገር በቀል የምጣኔ ሀብት ማሻሻያ ፕሮግራም እየተዘጋጀ መሆኑና በቅርቡም ለሕዝብ ቀርቦ ጥልቅ ውይይት እንደሚደረግበት ተገለጸ። የጠቅላይ ሚኒስትር ጽሕፈት ቤት
ትናንት ባዘጋጀው የአዲስ ወግ የውይይት መድረክ ላይ የጠቅላይ ሚኒስትሩ የፖሊሲ አማካሪ አቶ ማሞ ምህረቱ እንደተናገሩት፤ሀገር በቀል ፕሮግራሙ ከሥራ ፈጠራ ጋር ተያይዞ የሚከሰቱ የተለያዩ ተግዳሮቶችን በመቀልበስ ምጣኔ ሀብቱን ለማረጋጋት ያስችላል። ፕሮግራሙ ለግል ባለሀብቶች ድጋፍ የሚያደርግ መሆኑን አማካሪው ጠቅሰው፣ለዚህም መንግሥት የማክሮ ኢኮኖሚውን ሊደግፉ የሚችሉ እርምጃዎችን እንደሚወስድ አስታውቀዋል፡፡ የፕሮጀክት አሠራርና አቅምን ማሳደግ ጨምሮ የዋጋ ግሽበትን ለመቆጣጠር እና የውጭ ምንዛሬን ለመጨመር ፕሮግራሙ እንደሚጠቅም  አብራርተው፣ ለባለሀብቶች ጤናማ የግብይት ድባብ በመፍጠር የማጓጓዣ አቅርቦትን በማዘመን እና የኃይል አቅርቦትን በማስፋት በመዋቅራዊ ማሻሻያው ለሥራ ፈጠራ ልዩ ትኩረት መሰጠቱንም አመልክተዋል። ስለሴክተሩ ማሻሻያ ሲናገሩ እንደገለጹት፤ በፕሮግራሙ ምርትና ምርታማነትን ለመጨመር ከሚሠራው በተጨማሪ የኢንዱስትሪ ዘርፉን ለማበረታታትም ይሰራል፡፡ ለማዕድኑ ለፈጠራው ኢንዱስትሪ ዘርፎችም ልዩ ትኩረት የተሰጠ ሲሆን፣በዚህም በኢንፎርሜሽን ኮሙኒኬሽን ቴክኖሎጂ አማካይነት በሀገሪቱ በርካታ የሥራ ዕድሎችን ለመፍጠር ታስቧል፡፡ የኢትዮጵያ ኢንቨስትመንት ኮሚሽን ኮሚሽነር አበበ አበባየሁ በበኩላቸው በኢትዮጵያ ንግድና ኢንቨስትመንትን በቀላሉ መጀመር እንዲቻል እየተከናወኑ ያሉ ሥራዎች ውጤታማ እየሆኑ መምጣታቸውን ጠቅሰዋል፡፡ ለዚህም ሲባል የንግድ ሕጉን እስከ መቀየር የደረሰ ተግባር መከናወኑን ተናግረው፣ በተከናወነው ተግባርም የንግድ ፈቃድ ማውጣትና መመዝገብ የግብር አሰባሰቡን ማዘመን እየተቻለ መሆኑን ጠቅሰዋል። ሁሉም እንቅስቃሴዎች በሥራ ዕድል ፈጠራ ላይ ያጠነጠኑ መሆናቸውንም ኮሚሽነሩ ተናግረዋል፡፡ በመድረኩ የተለያዩ መንግሥታዊ እና የግሉን ዘርፍ በመወከል የተገኙት ፓናሊስቶች የሥራ ዕድል ፈጠራውን መልካም ዕድሎችና ተግዳሮቶችን በማንሳት ውይይት አድርገዋል፡፡ ከገንዘብ ሚኒስቴር በመድረኩ ላይ የተገኙት ዶክተር ብሩክ ታዬ በሀገሪቱ በርካታ የሥራ ዕድሎችን ለመፍጠር የሚከናወኑ ተግባራትን ዘርዘረዋል፡፡ በቻይና በኩል የነበረውን የብድር ጫና በማስተካከል ረገድ የተገኘው የዲፕሎማሲ ስኬት ለእርሳቸው ተጠቃሽ መሆኑን ገልጸዋል፡፡ መንግሥት ስድስት ፋብሪካዎችን ወደ ግል ይዞታ ለማዘዋወር የሀብት እሴት ጭማሪና የአካባቢ ተፅእኖ ግምገማ ማካሄዱንም አስታውሰዋል፡፡ ከፓናል አወያዮቹ መካከል አንዱ የሆኑትና የግል አማካሪው አቶ መሳይ ታደሰ እንዳሉት፤መንግሥት የግል ሴክተሩን ለማበረታታት ጥረት እያደረገ ነው፡፡ እስካሁንም በኢትዮጵያ 55 ሺ ኢንተርፕራይዞች ወደሥራ የገቡ ሲሆን፣ ከነዚህ ውስጥ 28 በመቶዎቹ በሴቶች እንደሚመሩና ዋነኛ ተግዳሮታቸውም የፋይናንስ ተደራሽነት አለመኖር ነው፡፡ ሴክተሩን ማጠናከር ዜጎች ከራሳቸው አልፈው ለሌሎችም የሥራ ዕድል መፍጠር እንዲችሉ ያደርጋል፡፡ የፓናሉ አወያይና የግሉን ሴክተር በመወከል የተገኙት አቶ ብሩክ ፍቃዱም በመንግሥት ሴክተር በኩል ያሉ ክፍተቶችም ተጠቃሽ ከሆኑ የዘርፉ ችግሮች ውስጥ እንደሚገኙበት ጠቁመዋል። የተለያዩ ሴክተሮችን የሚቆጣጠሩ አካላት ተጨባጭ ለውጥ ለማምጣት በሚፈለገው ልክ በእውቀትና ክህሎት የተሟሉ ሊሆኑ እንደሚገባም ተናግረዋል፡፡ አዳዲስ ቢዝነሶችን ለማበረታታትና ነባሮቹንም ለማስቀጠል መንግሥት ስር ነቀል ለውጥ ማምጣት እንደሚጠበቅበትም አያይዘው ገልጸዋል፡፡ የጠቅላይ ሚኒስትር ቢሮ ፕሬስ ሴክሬቴሪያት ጽሕፈት ቤት ኃላፊ አቶ ንጉሱ ጥላሁን በበኩላቸው እስካሁን ባለው ሁኔታ «አዲስ ወግ» ለማህበራዊና ፖለቲካዊ ጉዳዮች አዲስ ምዕራፍ የከፈተ መድረክ ነው ብለዋል፡፡ የትናንቱ መድረክ ደግሞ በኢኮኖሚው ዘርፍ በር ከፋች መሆኑን ጠቅሰዋል። በመድረኩ ላይ የምጣኔ ሀብት ባለሙያዎች ፖሊሲ አርቃቂዎች እና ሌሎች ባለድርሻ አካላት ከሥራ ፈጠራ ጋር በተያያዙ ጉዳዮች ላይ መክረዋል፡፡በጋዜጣው ሪፖርተር ፎቶ፡- ዳኜ አበራ